**2024ko otsailaren 27a**

UPN talde parlamentarioari atxikitako foru parlamentari Miguel Bujanda Cirauqui jaunak 11-24/PES-00065 galdera egin du idatziz, Ecofert Sansoain eta Lacoya Medioambiental enpresen Artaxoako instalazioetako hondakinen analisiari buruz, 2024ko urtarrilaren 31ko prentsaurrekoan aipatu baitziren. Hona hemen Landa Garapeneko eta Ingurumeneko kontseilariak horri buruz ematen dion informazioa:

**1.- Iragandako denboran metal astunak dekantatu ahal izan diren baltsan hondoa edo ohiak analizatu al dira?**

Baltsan dagoen likidoa analizatu da, hau da, lixibiatua bera. Ez da planteatu baltsaren hondoko lohia analizatzea.

**2.- Lixibiaturik atera ahal izan al dute analisia egin aitzin?**

Baltsan dagoen likidoa analizatu da, hau da, konpostatze prozesuaren ondoriozko lixibiatua bera. Ez da solido bat, zeinetik lixibiatu bat lortzen baita; ez du zentzurik material likido batetik lixibiatu bat lortzeak.

**3.- Diluzio-prozesurik gertatu ahal izan al da –alegia, likido ez toxikoarekin nahastea, emaitza “hobetzea” ekarrita–?**

Baltsek xede dute Ecofert Sansoain SL eta Desarrollos Medioambientales La Coya SL enpresen instalazioetan prozesuen ondorioz dauden lixibiatuak eta bertako euri urak biltzea. Baltsetan dagoen likidoa ekotoxikoa izaten ahal da arriskuaren ezaugarria duten materialak eta arrisku hori ez dutenak sartzearen eta ateratzearen arabera, horren barnean hartuta euri urak. Hondakinak laginketa egiten den unean dituen ezaugarriak erakusten ditu analisiak.

**4.- 2023ko otsailean egindako analisiaren emaitza ekotoxikoa da ala ez?**

Hondakin baten arriskugarritasun ezaugarriak bi modutan zehazten ahal dira: bata, hondakinaren konposizioan oinarrituta, eta Kontseiluaren 2017ko ekainaren 8ko 2017/997 (EB) Erregelamenduko irizpideak aplikatuta (Hondakinen Esparru Zuzentarauaren III. eranskina aldatzen du); bestea, Batzordearen 2008ko maiatzaren 30eko 440/2008 (EE) Erregelamenduan agertzen diren ekotoxikotasun saiakuntzen bidez.

Hondakin bera analizatzeko bi metodoak erabiltzen badira, kontuan izan behar da, Batzordearen 2014/955/EB Erabakiaren arabera, hondakin baten arrisku-ezaugarri bat saiakuntza baten bidez ebaluatzen bada, eta substantzia arriskutsuen kontzentrazioak HEZ zuzentarauaren III. eranskinean adierazten den moduan aplikatuz gero, saiakuntzaren emaitzak gailenduko direla.

Oro har, errazagoa izaten da hondakinaren konposizioa laborategian zehaztea eta 2017/997 (EB) Erregelamenduko irizpideak aplikatzea, baina hondakinaren konposizioa ezagutzen ez bada eta ezin bada analisi bidez zehaztu, ekotoxikotasunaren ebaluazioa ekotoxikotasun saiakuntzen bidez egiten ahal da (ur-toxikotasun akutuko saiakuntzak, ur-toxikotasun kronikoko saiakuntzak eta lehorreko ingurumenerako toxikotasun saiakuntzak).

Kasu honetan, ez dakigu zer konposizio duen hondakinak, hainbat jatorritako hondakinak jasotzen dituzten bi konpostatze instalazioetako lixibiatuen baltsetako likidoa baita, eta, zehazki, instalazio horietako batean instalaziora iritsi behar ez zuten hondakinak jaso baitira. Horregatik guztiagatik, saiakuntzara jotzen da.

Emaitzen interpretazioari dagokionez:

• 7/2022 Legearen arabera, I. eranskinean (Hondakin arriskutsutzat kalifikatzeko aukera ematen duten hondakinen ezaugarriak), “n) HP 14 Ekotoxikoa” deritzon puntuan: ingurumeneko konpartimentu baterako edo gehiagorako berehalako arriskuak edo arrisku diferituak dituzten edo izaten ahal dituzten hondakinak dira. Baldintza hauetakoren bat betetzen duten hondakinak arriskutsu gisa sailkatuko dira HP 14ren arabera:

• Europako Parlamentuaren eta Kontseiluaren 1272/2008 (EE) Erregelamendua, 2008ko abenduaren 16koa, substantzien eta nahasketen sailkapenari, etiketatzeari eta ontziratzeari buruzkoa, eta 67/548/EEE eta 1999/45/EE Zuzentarauak aldatu eta indargabetu eta 1907/2006/EE Erregelamendua aldatzen duena.

4.1.3.3. Nahasketak sailkatzea, nahasketari buruzko datuak eskura daudenean.

4.1.3.3.1. Nahasketaren ur toxikotasuna zehazteko saiakuntzak egin direnean, substantzietarako hartutako irizpideen arabera sailkatuko da, baina kategoria akuturako soilik. Sailkapena arrain, krustazeo, alga nahiz landareetarako datuetan oinarrituko da. Ezin dira nahasketak toxikotasun kronikoaren kategorian sailkatu CL50 edo CE50 datuen arabera; izan ere, nahasketak ingurumenean duen toxikotasunari eta destinoari/portaerari buruzko datuak behar dira, eta nahasketak berez degradatzeko eta biometatzeko daturik ez dago. Kasu honetan, ezin dira aplikatu toxikotasun kronikoaren irizpideak sailkapenerako, ezin direlako interpretatu nahasketa baten degradagarritasun- eta biometaketa-saiakuntzetatik eratorritako datuak. Datu horiek substantzia indibidualetarako baino ez dute zentzua.

4.1.3.3.2. Nahasketaren toxikotasun akutuari buruzko saiakuntzen datuak (CL50 edo CE50) eskura daudenean, datu horiek eta osagaien toxikotasun kronikoaren araberako sailkapenari buruzko informazioa (epe luzera) saiakuntzan erabilitako nahasketen sailkapena osatzeko erabiliko dira, jarraian adierazten den moduan. Gainera, toxikotasun kronikoari buruzko datuak (NOEC) ere erabiliko dira, eskuragarri daudenean.

(a) Saiakuntzan erabilitako nahasketaren C(E)L50 ≤ 100 mg/l eta nahasketa horren Noec > 1 mg/l edo ezezaguna da:

– Nahasketa 1. kategoria akutuan sailkatzea (nahastearen CL50 edo CE50 esperimentala < 1 mg/l), edo ez da beharrezkoa sailkapen akutua egitea (nahastearen CL50 edo CE50 esperimentala > 1 mg/l).

– Metodo batukaria aplikatzea (ikus 4.1.3.5.5) 1, 2, 3 edo 4. kategoria kronikoetan sailkatzeko, edo sailkapen hori beharrezkoa ez dela zehazteko;

(b) Saiakuntzan erabilitako nahasketaren C(E)L50 ≤ 100 mg/l eta nahasketa horren Noec esperimentalak > 1 mg/l:

– Ez dago kategoria akutuan sailkatu beharrik;

– Metodo batukaria aplikatzea (ikus 4.1.3.5.5) 1. kategoria kronikoan sailkatzeko. Nahasketa ez bada kategoria horretan sailkatzen, kategoria kronikoan sailkatzea ez da beharrezkoa izanen.

(c) Saiakuntzan erabilitako nahasketaren C(E)L50ak > 100 mg/l edo uretan disolbatzeko mugaz gaindikoak eta nahasketa horren Noec ≤ 1 mg/l edo ezezaguna da:

– Ez dago kategoria akutuan sailkatu beharrik;

– Metodo batukaria aplikatzea (ikus 4.1.3.5.5) 4. kategoria kronikoetan sailkatzeko, edo sailkapen hori beharrezkoa ez dela zehazteko;

(d) Saiakuntzan erabilitako nahasketaren C(E)L50ak > 100 mg/l edo uretan disolbatzeko mugaz gaindikoak eta nahasketa horren Noec > 1 mg/l: Ez da beharrezkoa sailkatzea kategoria akutu edo kronikoetarako (epe luzera).

Toxikotasun saiakuntzen emaitzak Unitate Toxikoetan (UT) adierazten dira. Unitate horiek mota horretako saiakuntzetan erabiltzen den Equitox/m3 unitatearen baliokideak dira. Ekotoxikotasun saiakuntzetan lortutako C(E)L50 emaitzak laginaren portzentajean adierazten dira hasieran. U.T.=100/C(E)L50(%).

UT bateko (1) toxikotasunak adierazten du organismoen % 50i (hila edo immobilizatua) eragiten diela diluitu gabeko laginak ( % 100ean); 10 UTko balioak adierazten du organismoen % 50i (hila edo immobilizatua) eragiten diela % 10ean diluitutako laginak (1/10). Horrela, honako hau da mg/l-ko kontzentrazioaren eta UTren arteko baliokidetasuna:

|  |  |  |  |
| --- | --- | --- | --- |
| > 100 mg/l | < 1 U.T. | Ez sailkatua (toxikotasun gutxi) | 1. mota: < 1 U.T. |
| 100 – 10 mg/l | 1 – 10 U.T. | Kaltegarria | 2. mota: 1 – 10 U.T. |
| 10 – 1 mg/l | 11 – 100 U.T. | Toxikoa | 3. mota: 10 – 50 U.T. |
| < 1 mg/l | > 100 | Oso toxikoa | 4. mota: > 50 U.T. |

Ecofert Sansoain SL eta Desarrollos Medioambientales La Coya SL enpresen laginketan lortutako emaitzak ikusita, hauxe da sailkapena:

|  |  |  |
| --- | --- | --- |
|  | **ECOFERT SANSOAIN SL** | **DESARROLLOS MEDIOAMBIENTALES LA COYA SL** |
| **Ekotoxikotasuna U.T.** | 244 + 108 | 57,7 + 25,5 |
| **Ekotoxikotasun tartea U.T.** | 136 - 352 | 32,2 – 83,2 |
| **Sailkapena** | Oso toxikoa | Toxikoa |
| **Arriskugarritasun ezaugarria** | HP 14 | HP 14 |
| **Arrisku adierazpena** | H410 Oso toxikoa organismo urtarrentzat, ondorio kaltegarri iraunkorrekin. | H411 Toxikoa organismo urtarrentzat, ondorio kaltegarri iraunkorrekin |

Hori dela-eta, 2023ko otsailean Ecofert Sansoain SL enpresaren baltsetan lagindutako likidoa HP14 ekotoxikotzat jo zen, eta garai berean Desarrollos Medioambientales La Coya enpresan lagindutakoak ere HP14 ekotoxikoaren sailkapena jaso zuen.

Hori guztia jakinarazten dut, Nafarroako Parlamentuko Erregelamenduaren 215. artikuluan ezarritakoa betez.

Iruñean, 2024ko otsailaren 26an

Landa Garapeneko eta Ingurumeneko kontseilaria: José María Aierdi Fernández de Barrena